Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 290

2. A műveltségterület tanításának célja Az informatika egyre szélesebb mértékben jelenik meg a mindennapi életben, az önálló munkavégzés és az önművelés során. Az informatika oktatásának célja, hogy a tanulók: – tudják és merjék használni a számítógépet – észrevegyék, hogy egy hibaüzenet érkezésekor nem a számítógép romlott el, hanem esetleg a felhasználó vétett hibát, melyet javítani lehet – megismerjék azokat az eszközöket, technológiákat, amelyekkel munkájuk és mindennapjaik során találkozhatnak – megismerjék és alkalmazzák a gyakorlati életben használt legfontosabb írásos formátumok gépi megvalósításának lehetőségeit – megismerjék és alkalmazzák az információ szemléltetését, vizsgálatát segítő eszközöket és módszereket egyszerűbb táblázat, diagram készítésénél – megismerjék, miként tudnak az internet szolgáltatásainak felhasználásával információhoz jutni, a megszerzett információkat a célnak megfelelően feldolgozni, illetve kapcsolatot teremteni másokkal

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes